梅尧臣
次韵和永叔尝新茶杂言
自从陆羽生人间，人间相学事春茶。
当时采摘未甚盛，或有高士烧竹煮泉为世夸。
入山乘露掇嫩觜，林下不畏虎与蛇。
近年建安所出胜，天下贵贱求呀呀。
东溪北苑供御余，王家叶家长白牙。
造成小饼若带銙，斗浮斗色倾夷华。
味甘回甘竟日在，不比苦硬令舌窊。
此等莫与北俗道，只解白土和脂麻。
欧阳翰林最别识，品第高下无欹斜。
晴明开轩碾雪末，众客共赏皆称嘉。
建安太守置书角，青蒻包封来海涯。
清明才过已到此，正见洛阳人寄花。
兔毛紫盏自相称，清泉不必求虾蟆。
石缾煎汤银梗打，粟粒铺面人惊嗟。
诗肠久饥不禁力，一啜入腹鸣咿哇。